Diari Oficial de la Generalitat Valenciana


Sumari del DOGV 6765, del 02-05-2012 (2012/4175)

RESOLUCIÓ de 26 d'abril de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre la Generalitat i el Consell de Seguretat Nuclear sobre planificació, preparació i resposta davant de situacions d'emergència radiològica.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6765

Data del DOGV
:   02-05-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/4175


Data del document
:   26-04-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 26 d'abril de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre la Generalitat i el Consell de Seguretat Nuclear sobre planificació, preparació i resposta davant de situacions d'emergència radiològica. [2012/4175]  
La Generalitat i el Consell de Seguretat Nuclear han subscrit, després de la tramitació prèvia reglamentària, el 22 de març de 2012, el conveni de col·laboració sobre planificació, preparació i resposta davant de situacions d'emergència radiològica.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 253/2012, i que figura com a annex d'esta resolució.  
  
València, 26 d'abril de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
Conveni de col·laboració entre la Conselleria de Governació de la Generalitat Valenciana i el Consell de Seguretat Nuclear sobre planificació, preparació i resposta davant de situacions d'emergència radiològica  
  
València, 22 de març de 2012  
  
Reunits  
D'una part, Carmen Martínez Ten, com a presidenta, càrrec per al qual va ser nomenada pel Reial Decret 1450/2006, d'1 de desembre (BOE núm. 288, de 2 de desembre), en nom i representació del Consell de Seguretat Nuclear.  
I d'una altra part, el conseller de Governació, Serafín Castellano Gómez, càrrec per al qual va ser nomenat pel Decret 11/2011, de 28 de juliol, del president de la Generalitat (DOCV núm. 6576, de 29 de juliol), en nom i representació de la Generalitat, i facultat expressament per al present acte mitjançant un acord del Consell de 3 de febrer de 2012.  
Ambdós parts intervenen en representació i amb les facultats que els seus respectius càrrecs els conferixen, i es reconeixen recíprocament capacitat i legitimació per a atorgar i firmar el present conveni de col·laboració, amb l'objecte que a continuació s'assenyala, i en virtut d'això fan les següents  
  
Manifestacions  
  
Primera. Que la Conselleria de Governació és l'òrgan de la Generalitat que té a càrrec seu les atribucions relatives a protecció civil i emergències, que li conferix el Decret 114/2011, de 2 de setembre, del Consell, que establix el Reglament Orgànic i Funcional de la Conselleria de Governació.  
Segona. Que la Llei 15/1980, de 22 d'abril, de Creació del Consell de Seguretat Nuclear (d'ara en avant CSN), en l'article 2, apartats f) i r), establix que són funcions d'este organisme:   
- Col·laborar amb les autoritats competents en l'elaboració dels criteris a què han d'ajustar-se els plans d'emergència exterior i els plans de protecció física de les instal·lacions nuclears i radioactives, i una vegada redactats els plans participar en la seua aprovació.   
- Coordinar, per a tots els aspectes relacionats amb la seguretat nuclear i la protecció radiològica, les mesures de suport i resposta a les situacions d'emergència, integrant i coordinant els diversos organismes i empreses públiques o privades el concurs dels quals siga necessari per al compliment de les funcions atribuïdes a este organisme i, així mateix, realitzar qualssevol altres activitats en matèria d'emergències que li siguen assignades en la reglamentació aplicable.  
- Inspeccionar, avaluar, controlar, proposar i adoptar, en cas de ser necessari, i informar l'autoritat competent, de totes les mesures de prevenció i correcció que siguen necessàries davant de situacions excepcionals o d'emergència que es presenten i que puguen afectar la seguretat nuclear i la protecció radiològica, quan tinguen l'origen en instal·lacions, equips, empreses o activitats no subjectes al règim d'autoritzacions de la legislació nuclear.  
Tercera. Que el Reial Decret 407/1992, de 24 d'abril, pel qual s'aprova la norma bàsica de protecció civil, el Reial Decret 1546/2004, de 25 de juny (modificat pel Reial Decret 1428/2009, d'11 de setembre), pel qual s'aprova el Pla Bàsic d'Emergència Nuclear, el Reial Decret 387/1996, d'1 de març, pel qual s'aprova la directriu bàsica de planificació de protecció civil davant del risc d'accidents en els transports de mercaderies perilloses per carretera i ferrocarril, el Reial Decret 1564/2010, de 19 de novembre, pel qual s'aprova la directriu bàsica de planificació de protecció civil davant del risc radiològic, i la resta de la legislació vigent en matèria de protecció civil, establixen el marc d'actuació dels diferents organismes i institucions per a fer front a les emergències nuclears i radiològiques.  
  
Quarta. Que ambdós parts consideren de mutu interés, per al millor exercici de les seues competències i funcions, pel que fa a la planificació, preparació i resposta davant de situacions d'emergència radiològica, establir pel present conveni l'aprofitament mutu dels recursos i experiència d'ambdós institucions.  
Quinta. Que el CSN presta al Sistema Nacional de Protecció Civil i Emergències servicis d'assessorament, formació, equipament, i cooperació, i col·laborar amb les autoritats de protecció civil d'àmbit nacional, autonòmic i local en matèria de planificació, preparació i resposta davant d'emergències nuclears o radiològiques. Que en este sentit, amb data 25 d'octubre de 2007, es va firmar l'acord específic de col·laboració entre el Ministeri de l'Interior (Direcció General de Protecció Civil i Emergències) i el CSN en matèria de planificació, preparació i resposta davant d'emergències nuclears i radiològiques.  
  
Sexta. Que el CSN i la Generalitat han subscrit un acord d'encàrrec, pel qual han acordat que: «la Generalitat realitzarà les inspeccions que siguen necessàries, per raons especials o de denúncia i aquelles altres que encarregue expressament el Consell» i «col·laborarà en emergències radiològiques per mitjà de la participació en el sistema de resposta del CSN dels inspectors encarregats».  
Sèptima. Que el CSN i la Generalitat, han subscrit un acord específic de col·laboració sobre l'ús conjunt de la xarxa automàtica de vigilància radiològica ambiental instal·lada a la Comunitat Valenciana.   
  
Octava. Que la col·laboració entre ambdós institucions en l'àmbit de les emergències nuclears té com a marc d'actuació el PLABEN (Pla Bàsic d'Emergència Nuclear) i més concretament el PENVA (Pla d'Emergència Nuclear, exterior a la central nuclear de Cofrentes de València), aprovat per l'Acord de Consell de Ministres de 9 de juny de 2006.  
Per això, en virtut de tot el que antecedix, i d'acord amb el que preveu la legislació vigent, la Conselleria de Governació de la Generalitat i el Consell de Seguretat Nuclear convenen a firmar el present conveni de col·laboració, en l'exercici de les seues respectives funcions i competències, d'acord amb les següents  
  
Estipulacions  
  
Primera  
La Generalitat i el CSN establixen com a objecte del present conveni fomentar l'intercanvi d'informació, experiència, coneixements i la col·laboració en les actuacions per a l'exercici de les seues respectives funcions i competències relatives a la planificació, preparació i resposta davant de situacions d'emergència radiològica, per mitjà de la cooperació en la planificació, implantació i manteniment del Pla Autonòmic d'Emergència Radiològica de la Generalitat, les actuacions conjuntes que es consideren necessàries per a millorar l'esmentat pla, així com l'establiment i manteniment operatiu dels canals i sistemes de comunicació entre ambdós parts.  
  
Segona  
El CSN cooperarà amb la Generalitat, en les condicions que s'acorden entre ambdós parts, en l'elaboració del Pla Autonòmic d'Emergència Radiològica de la Generalitat, i l'assessorarà en els aspectes relacionats amb la seguretat i protecció radiològica.  
  
Tercera  
El CSN cooperarà, en les condicions que s'acorden entre ambdós parts, en la implantació i manteniment de l'efectivitat del Pla Autonòmic d'Emergència Radiològica de la Generalitat com a part del conjunt de servicis que presta al Sistema Nacional de Protecció Civil.  
  
  
Quarta  
Que en cas d'emergència radiològica, la direcció i gestió de la qual siga competència de la Generalitat, són funcions d'esta:  
- Activar el Pla Autonòmic d'Emergència Radiològica previst en la Generalitat o, si no n'hi ha, el Pla d'Emergència Territorial, en el nivell de resposta que considere adequat en funció de la gravetat del succés que motiva l'emergència, i adoptar les mesures de protecció a la població que siguen necessàries.  
- Informar de forma immediata el CSN sobre qualsevol accident nuclear o radiològic del qual tinga coneixement, que puga afectar els habitants o el medi ambient de la Comunitat Valenciana.   
- Tindre en compte les recomanacions del CSN relacionades amb les mesures de protecció a la població i la protecció radiològica dels actuants.  
- Mantindre's en contacte permanent amb el CSN mentres dure l'emergència, intercanviant tota la informació que siga necessària per a coordinar les actuacions.  
  
Quinta  
Que en cas d'emergència radiològica, la direcció i gestió de la qual siga competència de la Generalitat, són funcions de CSN:  
- Activar el seu pla d'actuació davant d'emergències i actuar d'acord amb les seues previsions per al mode de resposta que s'estime adequat en funció de la gravetat del succés que motiva l'emergència, i posar a disposició de la resposta davant de l'emergència els recursos i sistemes de la seua organització i de la Sala d'Emergències (Salem).  
- Informar de forma immediata la Generalitat sobre qualsevol accident que comporte un risc radiològic del qual tinga coneixement, que puga afectar els habitants de la Comunitat Valenciana o el seu medi ambient.   
- Mantindre's en contacte permanent amb la Generalitat mentre dure l'emergència, i intercanviar tota la informació que siga necessària per a coordinar les actuacions.  
- Assessorar el director del pla d'emergència sobre les mesures de protecció radiològica que seria necessari adoptar per a pal·liar les conseqüències de l'accident que desencadenara l'emergència.  
- Donar suport tècnic a l'organització de resposta de la Generalitat.  
- Enviar al lloc de l'accident, a sol·licitud de la Generalitat, la seua Unitat d'Intervenció Radiològica si la situació ho requerira per la seua gravetat o complexitat, amb instruccions operatives per a resoldre la situació radiològica.  
- Posar en pràctica les mesures de protecció radiològica necessàries per a pal·liar les conseqüències de l'accident, a través de la seua Unitat d'Intervenció Radiològica a sol·licitud de la Generalitat, i coordinar-les amb les actuacions de les altres unitats d'intervenció.  
- Posar a disposició de les unitats d'intervenció els mitjans i recursos tècnics del CSN predestinats a la prestació de servicis al Sistema Nacional de Protecció Civil a sol·licitud de la Generalitat.  
- Coordinar les actuacions de les unitats especialitzades en caracterització radiològica, en avaluació de la dispersió del material radioactiu, gestió dels materials radioactius, dosimetria del personal d'intervenció, protecció radiològica operacional, tractament de víctimes irradiades o contaminades i en general de qualsevol actuació necessària per la naturalesa radiològica de l'incident.  
- Informar les autoritats nacionals, autonòmiques i locals sobre la naturalesa, abast i gravetat de l'accident des del punt de vista radiològic.  
- Informar el públic sobre la naturalesa, abast i gravetat de l'accident des del punt de vista radiològic.  
- Informar la comunitat internacional en compliment dels compromisos adquirits per Espanya amb la ratificació de la Convenció de Ràpida Notificació d'Accidents Nuclears i Radiològics.  
- Col·laborar amb les autoritats nacionals de protecció civil en la definició i sol·licitud dels suports internacionals que es consideren necessaris per a fer front a la situació radiològica generada per l'accident.   
  
Sexta  
En coherència amb el que establix l'acord d'encàrrec subscrit entre el CSN i la Generalitat i amb el pla d'actuació davant d'emergències del CSN, les actuacions dels inspectors encarregats, després de la declaració d'una emergència, formaran part del sistema de resposta i podran quedar integrades en les actuacions de la Unitat d'Intervenció Radiològica del CSN o en les actuacions de resposta de directa responsabilitat de la Generalitat, per a la qual cosa es coordinaran les seues actuacions amb l'òrgan del Govern de la Generalitat que exercix les funcions encomanades i, essencialment, amb l'autoritat competent en matèria de protecció civil; tot això d'acord amb el que s'establisca en el Pla Autonòmic d'Emergència Radiològica de la Generalitat.   
  
Sèptima  
En l'àmbit d'aplicació d'este conveni podran subsriure's amb el consentiment d'ambdós parts altres acords amb persones jurídiques de naturalesa pública o privada.  
  
Octava  
Per a vetlar pel desplegament i compliment del present conveni de col·laboració es constituirà una comissió mixta paritària.  
- La Comissió Mixta Paritària està composta per tres membres de cada part, els quals podran delegar esta funció en qui designen d'acord amb les matèries a tractar per la Comissió Mixta Paritària.  
Per la Generalitat (Conselleria de Governació):  
· Directora general de Prevenció, Extinció d'Incendis i Emergències  
· Subdirector general d'Emergències i Planificació  
· Cap del Servici d'Emergències  
Pel Consell de Seguretat Nuclear:  
· El director tècnic de Protecció Radiològica  
· El subdirector d'Emergències i Protecció Física  
· El coordinador tècnic de la Subdirecció d'Emergències i Protecció Física  
- La Presidència de la Comissió Mixta Paritària correspondrà de forma anual i rotativa a la Generalitat i al Consell de Seguretat Nuclear.  
- La Comissió Mixta es reunirà almenys una vegada a l'any.   
- El funcionament de la Comissió Mixta Paritària es limitarà a l'aplicació d'este conveni i als acords i protocols que el desenrotllen, i es regirà pel que disposa l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i per l'article 38 i següents de la Llei 6/1997, de 14 d'abril, d'Organització i Funcionament de l'Administració General de l'Estat.  
  
Novena  
Este conveni de col·laboració es desenrotllarà en els acords i protocols que siguen d'interés per a ambdós parts. La Comissió Mixta Paritària crearà els grups de treball que considere necessaris per a l'elaboració, desenrotllament i seguiment dels acords i protocols.  
  
Deu  
Les diferències que sorgisquen en la interpretació i aplicació del present Conveni seran dirimides de comú acord per la Comissió Mixta Paritària creada en l'estipulació octava d'este conveni de col·laboració.  
  
  
Onze  
El present conveni, que té naturalesa administrativa, es regularà pel que establix este, i queda exclòs del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic, a l'empara del seu article 4.1.c, i es troba sotmés a la competència de l'orde jurisdiccional contenciós administratiu per a conéixer les qüestions litigioses que puguen sorgir en la seua interpretació i que no puga resoldre la Comissió Mixta Paritària.  
  
  
Dotze  
La implementació i posterior desenrotllament del present conveni de col·laboració no suposarà un increment de la dotació dels capítols de gasto dels pressupostos corresponents a cada administració intervinent.  
  
Tretze  
El present conveni de col·laboració entrarà en vigor l'endemà de la seua firma i tindrà una vigència indefinida, excepte una denúncia expressa per qualsevol de les parts que, si és el cas, haurà de ser comunicada a l'altra part almenys amb dos mesos d'antelació.  
  
I perquè conste i en prova de conformitat, firmen el present document, per duplicat exemplar, en el lloc i la data expressats.  
  
Pel Consell de Seguretat Nuclear,  
La presidenta: Carmen Martínez Ten.  
  
Per la Generalitat,  
El conseller de Governació: Serafín Castellano Gómez.